Uredba Komisije (ES) št. 1164/2002

z dne 28. junija 2002

o spremembi Uredbe (ES) št. 1646/2001 v zvezi z določitvijo zneska izravnalne pomoči in dodatne osnovne pomoči za rafinerije sladkorja za tržna leta od 2002/2003 do 2005/2006

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1260/2001 z dne 19. junija 2001 o skupni ureditvi trgov za sladkor [1], kakor je bila spremenjena z Uredbo Komisije (ES) št. 680/2002 [2], in zlasti člena 38(6) Uredbe,

ob upoštevanju naslednjega:

(1) Člen 38(1) in (3) Uredbe (ES) št. 1260/2001 določa, da se v tržnih letih od 2001/2002 do 2005/2006 kot intervencijski ukrep dodeli izravnalna pomoč rafinerijam preferenčnega surovega trsnega sladkorja v Skupnosti, skupaj z dodatno osnovno pomočjo za surovi trsni sladkor, proizveden v francoskih čezmorskih departmajih.

(2) Člen 38(4) določa, da se izravnalna pomoč in dodatna pomoč lahko prilagodita, tako da se upoštevajo gospodarska gibanja v sektorju sladkorja, zlasti marže za proizvodnjo belega pesnega sladkorja in rafiniranje surovega trsnega sladkorja. Za tržno leto 2000/2001 in predhodna tržna leta sta bili izravnalna pomoč in dodatna pomoč med drugim določeni na podlagi veljavne dajatve za skladiščenje. Za tržno leto 2001/2002 je bil odpravljen sistem nadomestil za stroške skladiščenja in je bila zadevna pomoč določena na podlagi podmene, da odprava navedenega sistema ni vplivala na ravnotežje med maržo za proizvodnjo in maržo za rafiniranje, ter v pričakovanju študije gospodarskega razvoja v teh dveh sektorjih, katere cilj je predvsem ugotoviti, ali način razvoja teh marž upravičuje nadaljevanje izravnalne pomoči in dodatne pomoči.

(3) Opravljene analize so privedle do ugotovitve, da mora pomoč rafinerijam še naprej ohranjati ravnotežje s proizvodnjo belega pesnega sladkorja v obdobju, za katero so bile določene cene v sektorju sladkorja, tj. za tržna leta od 2002/2003 do 2005/2006. Višina pomoči, določena za tržno leto 2001/2002, je sorazmerna z razvojem stanja zlasti po odpravi sistema nadomestil za stroške skladiščenja.

(4) Upravljalni odbor za sladkor ni dal mnenja v roku, ki ga je določil njegov predsednik

SPREJELA NASLEDNJO UREDBO:

Člen 1

Člen 3 Uredbe (ES) št. 1646/2001 se nadomesti z naslednjim:

"Člen 3

1. Izravnalna pomoč iz člena 38(1) in dodatna osnovna pomoč iz člena 38(3) Uredbe (ES) št. 1260/2001 se zaradi prilagoditve iz člena 38(4) določita v višini 2,92 EUR za 100 kg sladkorja, izraženih v belem sladkorju, za tržna leta od 2002/2003 do 2005/2006.

2. Ta znesek se lahko prilagodi v skladu s členom 38(4) Uredbe (ES) št. 1260/2001, kadar se gospodarske razmere, zlasti obrestna mera, ki so prevladovale pred začetkom enega od zadevnih tržnih let, znatno razlikujejo od tistih pri prvi določitvi zneska."

Člen 2

Ta uredba začne veljati z dnem objave v Uradnem listu Evropskih skupnosti.

Uporablja se od 1. julija 2002.

Ta uredba je v celoti zavezujoča in se neposredno uporablja v vseh državah članicah.

V Bruslju, 28. junija 2002

Za Komisijo

Franz Fischler

Član Komisije

[1] UL L 178, 30.6.2001, str. 1.

[2] UL L 104, 20.4.2002, str. 26.

--------------------------------------------------